Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 14.10.2015		Ivana Potočňáková	02/69 20 34 21	

Súťažiť budú šikovné prsty nevidiacich

V sobotu 17. októbra sa v priestoroch Slovenskej knižnice pre nevidiacich Mateja Hrebendu v Levoči bude konať Súťaž v čítaní a písaní Braillovho písma.

Zo 77 súťažiacich postúpilo do celoslovenského finále 21, z toho 4 sú prihlásení do kategórie písanie, 11 do kategórie čítanie a 6 súťažia v oboch kategóriách. Dôležitým kritériom je rýchlosť, dôraz sa však kladie aj na presnosť čítania alebo zápisu textu. Najlepší postupujúci z krajských kôl dokázal text v Braillovom písme prečítať už za 1 minútu a 5 sekúnd, na Pichtovom stroji (slúži pre zápis bodového písma) ho najlepší napísal za 1 minútu a 56 sekúnd.

„Kto sa naučí Braillovo písmo už na základnej škole, nemá neskôr problém s jeho efektívnym používaním. Iná situácia je v prípade ľudí, ktorí prišli o zrak v dospelosti. Vtedy si výučba vyžaduje väčšiu dávku úsilia a trpezlivosti. Nie každý dôjde až na koniec cesty. Snažíme sa presvedčiť nevidiacich, že aj keď nebudú v čítaní perfektní, môže byť Braillovo písmo v ich živote dôležitým pomocníkom. Napr. pri rozoznávaní liekov, označovaní potravín či zvukových nosičov,“ vysvetľuje Josef Zbranek, podpredseda Únie nevidiacich a slabozrakých Slovenska a koordinátor súťaže. „Každý podnet vedúci k motivácii týchto ľudí je dôležitý. Patrí medzi ne aj táto súťaž, kde jedna z kategórií je určená ľuďom, ktorí sa naučili Braillovo písmo v posledných 5 rokoch a nestihli si ho celkom osvojiť,“ dodáva J. Zbranek z Nitry.

Otvorenie súťaže je naplánované na 13.30 hod, slávnostné vyhlásenie výsledkov spojené s koncertom hudobníčok Viery Petrovčinovej a Martiny Slebodníkovej  začne o 19.00 hod v Mestskom divadle v Levoči.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má viac ako 4 000 členov združených v 65 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990.

Kontakt:
Ivana Potočňáková
Tel.: 02/69 20 34 21, 0911 340 456
e-mail: potocnakova@unss.sk
www.unss.sk